Oud-rugbyspelers beplan reünie | Oudtshoorn Courant
Oud-rugbyspelers beplan reünie
Tuesday, 02 February 2016, 14:26
OUDTSHOORN NUUS - Die SWD-rugbyunie is in 1899 in 'n destydse hotel in Mosselbaai gestig. Hier is die eerste bestuur ook aangewys en op Mosselbaai as hoofkantoor van die unie besluit.
Mettertyd het verskille meegebring dat die wedstryde op Mosselbaai, Oudtshoorn en George gespeel is en die administratiewe kantore na Oudtshoorn verskuif is.
Weens 'n brand in dié kantore is 'n magdom inligting egter vernietig. Slegs notules van 1926 tot 1974 kon gered word en genoegsame statistiek het ontbreek om in 1999 'n eeufeesviering te hou.
'n Paar oud-SWD-spelers het intussen besluit om soveel moontlik inligting in te samel, en beskikbare statistiek het gelei tot 'n reünie van oud-SWD-amateurspelers wat op die plaas Excelsior van Stoffel Fivaz beplan word.
'n Dringende beroep word op alle oudspelers gedoen om, indien moontlik, die funksie by te woon en om alle foto's, inligting en plakboeke saam te bring sodat daar 'n eeufeesboek saamgestel kan word. Eddie Grieb, statistikus van die SA rugbyunie, sal ook die funksie bywoon en dit is op sy voorstel dat hierdie voorgenome boek die lig gaan sien.
Hierdie reünie sal 'n eenmalige geleentheid wees aangesien heelwat van die oudspelers die afgelope paar maande oorlede is. Die funksie word vir 20 Februarie om 18:00 vir 18:30 beplan en die koste beloop R200 per persoon, wat 'n spitbraai-ete insluit.
Hoewel die funksie eintlik die manne betrek, is gades baie welkom. Alle oud-SWD-spelers wat nog nie reageer het op die uitnodiging nie, moet so gou moontlik vir Lewies van Zyl (083 305 0307) of Michael Hills (082 377 2212) kontak.